CELEX: 62014TN0721
Language: sl
Date: 2014-10-13 00:00:00
Title: Zadeva T-721/14: Tožba, vložena 13. oktobra 2014 – Belgija/Komisija

1.12.2014   
            
            
               SL
            
            
               Uradni list Evropske unije
            
            
               C 431/42
            
         Tožba, vložena 13. oktobra 2014 – Belgija/Komisija
   (Zadeva T-721/14)
   (2014/C 431/66)
   Jezik postopka: nizozemščina
   
      Stranki
   
   
      Tožeča stranka: Kraljevina Belgija (zastopniki: L. Van den Broeck in M. Jacobs, zastopnika, skupaj s P. Vlaemminckom in B. Van Voorenom, odvetnikoma)
   
      Tožena stranka: Evropska komisija
   
      Predlogi
   
   Tožeča stranka Splošnemu sodišču predlaga:
   
               —
            
            
               razglasitev ničnosti priporočila Komisije 2014/478/EU z dne 14. julija 2014, ki vsebuje načela za varstvo potrošnikov in uporabnikov spletnih iger na srečo in za izključitev mladoletnikov iz spletnih iger na srečo;
            
         
               —
            
            
               naložitev plačila stroškov Komisiji.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja pet tožbenih razlogov.
   
               1.
            
            
               S prvim tožbenim razlogom se očita kršitev načela prenosa pristojnosti po členu 5 PEU, ker ni bila navedena bistvena pravna podlaga, v skladu s katero je Komisija pooblaščena za sprejetje izpodbijanega akta.
            
         
               2.
            
            
               Z drugim tožbenim razlogom se očita kršitev načela prenosa pristojnosti, ker Komisija na podlagi pogodb ni pooblaščena, da v sektorju iger na srečo sprejme pravni akt z usklajevalnim učinkom.
            
         
               3.
            
            
               S tretjim tožbenim razlogom se očita kršitev načela lojalnega sodelovanja po členu 4(3) PEU in institucionalno ravnovesje v smislu člena 13(2) PEU, ker je Komisija šla preko sklepov Sveta z dne 10. decembra 2010„o okviru za področje iger na srečo in stav v državah članicah Evropske unije“ (dokument 16884/10).
            
         
               4.
            
            
               S četrtim tožbenim razlogom se očita kršitev načela lojalnega sodelovanja po členu 4(3) PDEU v razmerju do držav članic.
            
         
               5.
            
            
               S petim tožbenim razlogom se očita kršitev člena 13(2) PEU, kot tudi členov 288 PDEU in 289 PDEU, ker je izpodbijani ukrep v resnici prikrita direktiva. Tožeča stranka poleg tega trdi, da je Komisija kršila člen 52 Listine Evropske unije o temeljnih pravicah s tem, da ni uveljavljala zakona, da bi omejila svobodo izražanja in obveščanja uporabnikov.